Publication: Magyar Közlöny
Issue: MK-1999-7 (Year: 1999, Number: 7)
Era: 1990-2004
Section: a 7/1999. (II. 1.) OM rendelethez
Paragraph Index: 1026

1. A képzési cél Főiskolai vagy egyetemi szintű szakképzettséggel rendelkezők számára speciális turisztikai ismeretek nyújtása, amelyek az itt végzett hallgatókat alkalmassá teszik az idegenforgalmi kis- és középvállalkozások vezetésére, az idegenforgalmi nagyvállalkozások különböző vezetési pozícióinak betöltésére, az idegenforgalom nonprofit területeinek irányítására, az idegenforgalmi mikro- és makrofolyamatok koordinálására, elemzésére. A képzés során szerves egységet képeznek a modern vállalkozásvezetési ismeretek és a szakmai-vezetési ismeretek. Különösen hangsúlyos a magyar viszonyok modellizálása mellett az európai és világtendenciák megismertetése. Cél, hogy a hallgatók elsajátítsák azt a szakmai gazdálkodási ismeretanyagot, amely szükséges a legkülönbözőbb gazdálkodási döntések meghozatalához, az utazási és szállodai vállalkozások különböző vezetői szintjein, hogy képesek legyenek felmérni a külső és belső eseményeknek a vállalkozás gazdálkodására való hatását, és helyes elemzés után megfelelő döntést hozni, valamint cél a hallgatók gazdálkodási hatékonysági szemléletének kialakítása és formálása.

Source: https://magyarkozlony.hu/hivatalos-lapok/aef99b3343a7fa78d79c7097f5a29f057baddfe2/dokumentumok/8e8a46a10fe51bc17862f6b3082c8642a55b8c6a/letoltes